Ir-Regolament tal-Kummissijoni (KEE) Nru 2786/98
tat-22 ta' Diċembru 1998
dwar il-modifika tal-perjodu taż-żmien ta' l-awtorizzazzjonijiet ta' l-addittivi riferiti fl-Artikolu 9i(1) tad-Direttiva tal-Kunsill 70/524/KEE
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 70/524/KEE tat-23 ta' Novembru 1970 dwar l-addittivi fl-għalf [1], kif l-aħħar emendata bir-Regolament tal-Kummissjoni (KEE) Nru 2785/98 [2], u b'mod partikolari l-Artikoli 9j u 3 tagħha,
Billi d-Direttiva 70/524/KEE tipprovdi illi l-addittivi l-ġodda jew l-użi ta' l-addittivi jistgħu jiġu awtorizzati, filwaqt li jitqiesu l-avvanzi fl-għerf xjentifiku u teknoloġiku;
Billi tista' tingħata awtorizzazzjoni proviżorja lill-addittivi l-ġodda jew l-użi ta' l-addittivi għal perjodu taż-żmien ta' ħames snin, jekk, fil-livell permess fl-għalf, din ma taffettwax avversament is-saħħa tal-bniedem jew ta' l-annimali jew lill-ambjent, jew tagħmel ħsara lill-konsumatur billi tibdel il-karatteristiċi tal-prodott mill-annimali ta' l-irziezet, jekk il-preżenza fl-għalf tkun tista' tiġi kkontrollata, u jkun raġjonevoli li dak li jkun jassumi, minħabba r-riżultati disponibbli, illi jkollha effett favorevoli fuq il-karatteristiċi ta' dan l-għalf jew fuq il-produzzjoni tal-bhejjem meta jiġu inkorporati f'dan l-għalf;
Billi għadha ma tlestitx r-riċerka fl-addittivi varji riferti fl-Artikolu 9i(1) tad-Direttiva 70/524/KEE u ttrasferiti għall-Kapitolu III ta' l-Anness B li jinsab ma' din id-Direttiva li jistgħu kif jixraq jiġu proviżorjament awtorizzati fil-livell nazzjonali sat-30 ta' Novembru 1998; billi, għalhekk, il-perjodu taż-żmien ta' l-awtorizzazzjoni ta' dawn is-sustanzi għandu jiġi mtawwal għal perjodu stabbilit taż-żmien;
Billi l-Kummissjoni kkonsultat lill-Kumitat Xjentifiku tan-Nutrizzjoni ta' l-Annimali rigward l-awtorizzazzjoni ta' l-antibijotiċi u l-koċċidjostati inklużi fl-Anness mar-Regolament preżenti; billi l-Kumitat ta l-opinjoni tiegħu rigward l-effikaċità, is-sigurtà u l-kontrollabbiltà ta' dawn is-sustanzi;
Billi l-miżuri provduti f'dan ir-Regolament huma skond l-opinjoni tal-Kumitat Permanenti ta' l-Għalf,
ADOTTAT DAN IR-REGOLAMENT:
Artikolu 1
Il-Kapitolu III ta' l-Anness B mad-Direttiva 70/524/KEE jiġi emendat skond l-Anness ma' dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jibda japplika b'effett mill-1 ta' Diċembru 1998.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-22 ta' Diċembru 1998.